**Băbuţa**

*Otilia Cazimir*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E primăvară?

Pe uşa strâmbă a căsuţei afumate,

O babă a ieşit pe-afară

Cu şalul vechi în spate.

Când s-a topit omătul din ogradă?

E-un firişor de iarbă pe cărare,

Ori i se pare?

De n-ar durea-o trupul cum o doare,

S-ar apleca să-l vadă…

Întinde mâna searbădă şi rece,

Să prindă-n ea bănuţii calzi de soare,

Pomana primăverii care trece.

Şi râde-n tihnă… şi-a adus aminte

De-un nepoţel cuminte.

Şi pentru că i-e cald la mâini

Cum nu i-a fost de-atâtea săptămâni,

Zburătăceşte-n treacăt o găină.

Aruncă o privire spre fereşti

Şi, mărunţică, trece drumul la vecină,

Ca să mai afle veşti…